
Text rozhodnutia
Súd: Krajský súd Žilina Spisová značka: 20S/108/2014 Identifikačné číslo súdneho spisu: 5014201072 Dátum vydania rozhodnutia: 20. 10. 2014 Meno a priezvisko sudcu, VSÚ: JUDr. Erika Čanádyová ECLI: ECLI:SK:KSZA:2014:5014201072.1 Uznesenie Krajský súd v Žiline v právnej veci žalobcu: Ing. F. Q., bytom R. F. XXXX/XX, XXX XX L., právne zastúpeného Advokátska kancelária Mrázovský & partners, s.r.o., so sídlom Mariánske námestie 2, 010 01 Žilina, IČO: 36 855 278, proti žalovanému: Úrad pre reguláciu sieťových odvetví - Regulačná rada, so sídlom Bajkalská 27, 820 04 Bratislava 27, v konaní o preskúmanie zákonnosti rozhodnutia žalovaného č. 22/11543/14/RR zo dňa 25.06.2014, takto jednomyseľne r o z h o d o l : Súd konanie p r e r u š u j e do právoplatného skončenia konania vedeného na tunajšom súde pod sp. zn. 20S/76/2013. o d ô v o d n e n i e : Žalobca sa žalobou zo dňa 16.09.2014, podanou osobne na Krajský súd v Žiline dňa 17.09.2014, domáha preskúmania rozhodnutia žalovaného Úradu pre reguláciu sieťových odvetví - Regulačná rada, so sídlom v Bratislave, č. 22/11543/14/RR zo dňa 25.06.2014, ktorým odvolanie žalobcu zamietol a rozhodnutie Úradu pre reguláciu sieťových odvetví, so sídlom v Bratislave č. 1827/2014/E-OZ zo 07.03.2014 potvrdil. Súčasne navrhol, aby súd prerušil konanie vo veci samej až do právoplatnosti rozhodnutia vo veci preskúmania rozhodnutia Úradu pre reguláciu sieťových odvetví - Regulačnej rady č. 21/6637/13/RR zo dňa 06.05.2013, vedenej na Krajskom súde v Žiline sp. zn. 20S/76/2013. V žalobe uviedol, že žalovaný v rámci odôvodnenia svojho rozhodnutia konštatuje, že úrad pri určení ceny pre stanovenie doplatku pre rok 2014 - 2027 v rozhodnutí č. 1827/2014/E-OZ postupoval v súlade so zákonom, ostatnými všeobecne záväznými predpismi a stotožňuje sa s cenovým rozhodnutím č. 1886/2012/E-OZ za kalendárny rok 2012. Žalobca má za to, že správny orgán v procesnom postupe vydania rozhodnutia o odvolaní nesprávne zistil skutkový stav, vychádzajúc z podkladov a záverov cenového rozhodnutia č. 1886/2012/E-OZ za kalendárny rok 2012, ktoré žalobca pokladá za nezákonné (nesprávne posúdil dátum uvedenia zariadenia do prevádzky dátum 02.07.2012 namiesto 28.06.2012). Poukázal, že na Krajskom súde v Žiline pod sp. zn. 20S/76/2013 je vedené konanie o preskúmanie rozhodnutia Úradu pre reguláciu sieťových odvetví - Regulačnej rady, ktoré žalovaný nasledoval pri vydaní napadnutého cenového rozhodnutia, a to č. 21/6637/13/RR zo dňa 06.05.2013. Navrhol, aby súd prerušil konanie vo veci samej až do právoplatnosti rozhodnutia vo veci preskúmania rozhodnutia Úradu pre reguláciu sieťových odvetví - Regulačnej rady č. 21/6637/13/RR zo dňa 06.05.2013, vedenej na Krajskom súde v Žiline sp. zn. 20S/76/2013, vzhľadom na to, že toto konanie považuje žalobca za konanie, v ktorom sa rozhoduje o otázke zákonnosti rozhodnutia č. 1886/2012/E-OZ zo dňa 17.01.2013, z ktorého v zmysle § 6 zákona o podpore OZE v spojení s § 8 vyhlášky č. 221/2013 Z.z. žalovaný vychádzal pri vydaní napadnutého rozhodnutia a má podstatný vplyv pre rozhodnutie vo veci samej v tomto konaní. Z obsahu spisu žalovaného správneho orgánu, ktorý bol žalovaným predložený ku konaniu tunajšieho súdu sp. zn. 20S/108/2014, mal krajský súd preukázané, že Úrad pre reguláciu sieťových odvetví, so sídlom v Bratislave, na základe návrhu žalobcu zo dňa 30.8.2013, schválil rozhodnutím č. 1827/2014/ E-OZ zo 07.03.2014 pre žalobcu na obdobie od roku 2014 do 01.07.2027 pevnú cenu elektriny pre stanovenie doplatku vo výške 119,11 eura/MWh, vyrobenej zo slnečnej energie v zariadení výrobcu elektriny vo fotovoltickej elektrárni FVZ Ing. Bukovčan, R. Viesta 4797/45-7,2 kWp s celkovým inštalovaným výkonom 7,2 kW, umiestnenej na streche rodinného domu, súp. č. XXXX, nachádzajúceho sa v k.ú. L. na pozemku s parc. č. KN-C 5720/1. Uvedená cena je bez dane z pridanej hodnoty. Zariadenie výrobcu elektriny bolo uvedené do prevádzky dňa 02.07.2012. Proti uvedenému rozhodnutiu podal odvolanie žalobca, o ktorom rozhodol žalovaný napadnutým rozhodnutím č. 22/11543/14/RR zo dňa 25.06.2014 tak, že odvolanie žalobcu zamietol a rozhodnutie Úradu pre reguláciu sieťových odvetví, so sídlom v Bratislave č. 1827/2014/E-OZ zo 07.03.2014 potvrdil. Žalovaný vo vyjadrení k žalobe zo dňa 15.10.2014 uviedol, že súhlasí s prerušením konania tak, ako navrhuje žalobca. Na Krajskom súde v Žiline v konaní pod sp. zn. 20S/76/2013 sa rieši otázka majúca význam pre rozhodnutie súdu vo veci 20S/108/2014. Podľa ust. § 246c ods. 1, prvá veta O.s.p., pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa ust. § 109 ods. 2 písm. c) O.s.p., pokiaľ súd neurobí iné vhodné opatrenia, môže konanie prerušiť, ak prebieha konanie, v ktorom sa rieši otázka, ktorá môže mať význam pre rozhodnutie súdu, alebo ak súd dal na takéto konanie podnet. Na Krajskom súde v Žiline prebieha konanie o preskúmanie rozhodnutia Úradu pre reguláciu sieťových odvetví - Regulačnej rady č. 21/6637/13/RR zo dňa 06.05.2013 sp. zn. 20S/76/2013, ktorým bolo potvrdené rozhodnutie Úradu pre reguláciu sieťových odvetví č. 1886/2012/E-OZ zo dňa 17.01.2013, ktoré bolo podkladom pre rozhodnutie č. 1827/2014/E-OZ zo 07.03.2014, ktoré bolo potvrdené napadnutým rozhodnutím a ktoré je predmetom súdneho prieskumu v tejto veci. Konanie sp. zn. 20S/76/2013 nie je doposiaľ právoplatne skončené. Vzhľadom na uvedené skutočnosti, keď v konaní sp. zn. 20S/76/2013 sa rieši otázka, ktorá môže mať význam pre rozhodnutie súdu v tejto veci, Krajský súd v Žiline predmetné konanie prerušil do skončenia konania sp. zn. 20S/76/2013, pri aplikácii ust. § 246c ods. 1 veta prvá O.s.p. v spojení s ust. § 109 ods. 2 písm. c) O.s.p.. Poučenie: Proti tomuto uzneseniu je prípustné odvolanie v lehote do 15 dní odo dňa jeho doručenia prostredníctvom tunajšieho súdu na Najvyšší súd Slovenskej republiky v Bratislave.

